Fase 4-beurtkrag duur voort tot ‘minstens’ Woensdag(Argieffoto: Unsplash) Eskom het Sondagmiddag aangekondig dat fase 4-beurtkrag tot Woensdagaand sal voortduur. Dus sal beurtkragtye van Maandag om 05:00 tot minstens middernag Woensdag ingestel word. Volgens die kragvoorsiener beïnvloed die onwettige stakings by verskeie kragstasies steeds die instandhoudings- en herstelwerk. By party stasies het werkers nie eens opgedaag vir werk nie weens die stakings. Daar is tans sowat 4 000 MW kragopwekkingsvermoë wat weens die stakings in gedrang is. “Weens die stakings kon ons nie die kragopwekkingseenhede wat uit diens is, herstel soos beplan nie. Noodopwekkingseenhede moet daarom dringend aangevul word om op enige onvoorsiene omstandighede te reageer,” sê Eskom. Eskom waarsku dat die voortduur van die onwettige stakings verdere skade aan kragstasies en uitgerekte vertragings aan die herstel van onklaar eenhede kan veroorsaak. Dit sal net verdere druk op die kragnetwerk plaas. Eskom sit tans met ŉ tekort van meer as 15 472 MW opwekkingskrag weens onbeplande onderbrekings. ŉ Verdere 3 894 MW moes uit die stelsel verwyder word weens beplande instandhouding. Eskom het Vrydag ŉ beroep op werkersvakbonde gedoen om in belang van alle Suid-Afrikaners op te tree en onwettige stakings op te hef. Die stakings het ontstaan nadat loononderhandelings Dinsdag ŉ dooiepunt bereik het. Die betogings het voorvalle van intimidasie en die versperring van paaie na kragsentrales ingesluit. Dit het beteken werkers en benodigdhede vir die opwekking van krag kon nie die aanlegte bereik nie.